## El Consell autoritza un conveni amb l’Ajuntament d’Elx per a implantar la seu de l’IVASPE que formarà el personal de seguretat pública de la província

*** L’acord s’inscriu en el compromís d’Emergències i Interior de descentralitzar les accions formatives que desplega l’Institut Valencià de Seguretat Pública i Emergències (IVASPE)
* Els cursos de formació i perfeccionament professional es desenrotllaran en les instal·lacions de la seu de la Policia Local d’Elx**

El Consell ha autoritzat un conveni de col·laboració entre l’Agència Valenciana de Seguretat i Resposta a les Emergències (AVSRE) i l’Ajuntament d’Elx per a la implantació en esta localitat d’una seu de l’Institut Valencià de Seguretat Pública i Emergències (IVASPE) que acollirà les activitats de formació i perfeccionament professional del personal de l’àmbit de la seguretat pública de la província d’Alacant.

L’acord s’inscriu en el compromís de la Conselleria d’Emergències i Interior de descentralitzar les accions formatives que desplega l’IVASPE en esta matèria en la Comunitat Valenciana.

En concret, l’IVASPE s’encarregarà de coordinar i supervisar la realització dels cursos de formació i perfeccionament professional dirigits al personal de seguretat a la província, així com de proporcionar l’equip docent i programar estes activitats formatives, que es desenrotllaran en la seu de la Policia Local d’Elx.

Per la seua part, l’Ajuntament d’Elx facilitarà la ubicació i les aules adequades per a la realització dels cursos, oferirà suport administratiu al personal docent col·laborador i subministrarà recursos materials i tècnics per a garantir el desenrotllament adequat de les accions formatives.

Es preveu, a més, la realització de totes les actuacions que siguen considerades d’interés mutu, dins de les possibilitats de les parts i de l’objecte del conveni.

Així mateix, l’acord tindrà una vigència de quatre anys, prorrogables per un període de fins a quatre anys addicionals.

Fecha: 28/10/2025